A CSOK Plusz hitellel érintett lakásban  kizárólag a támogatott személyek szerezhetnek tulajdont. A lakásban mindkét igénylőnek az ingatlan-nyilvántartásba bejegyzett tulajdonnal kell rendelkeznie.
Több lakásból álló osztatlan közös tulajdonú ingatlan esetén az érintett lakásra vonatkozóan használati megosztási szerződés, a tulajdonostársak vonatkozó jogszabály szerint meghozott határozata vagy bírósági határozat alapján a támogatott személyeknek kizárólagos használati joga kell, hogy fennálljon.
Az igénylő halála esetén a lakásban annak egyenes ági rokona szerezhet tulajdont.
Ha az igénylés benyújtása előtt a hitelnél figyelembe vett kiskorú gyermek az elhunyt szülője után ingatlantulajdont szerzett, és a túlélő szülő újabb házasságkötését követően a kölcsön igénybevételével másik lakást vásárol, épít vagy lakást bővít, az érintett lakásban – a gyámhatóság rendelkezésének megfelelő mértékben – a támogatott személy mellett hitelnél figyelembe vett, vele együtt költöző kiskorú gyermek is szerezhet tulajdont, illetve – meglévő lakás bővítése esetén – rendelkezhet tulajdonnal.
A CSOK Plusz nem vehető igénybe ahhoz, hogy  az igénylő az általa 5 éven belül elidegenített lakás tulajdonjogát visszavásárolja.